CELEX: 62021TN0124
Language: el
Date: 2021-02-25 00:00:00
Title: Υπόθεση T-124/21: Προσφυγή της 25ης Φεβρουαρίου 2021 — Mariani κ.λπ. κατά Κοινοβουλίου

19.4.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 138/51
            
         
      Προσφυγή της 25ης Φεβρουαρίου 2021 — Mariani κ.λπ. κατά Κοινοβουλίου
      (Υπόθεση T-124/21)
      (2021/C 138/68)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες: Thierry Mariani (Παρίσι, Γαλλία) και 22 λοιποί προσφεύγοντες (εκπρόσωπος: F. Wagner, δικηγόρος)
      
         Καθού: Ευρωπαϊκό Κοινοβούλιο
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει το άρθρο 1 του κανονισμού (ΕΕ, Ευρατόμ) 2020/2223 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, για την τροποποίηση του κανονισμού (ΕΕ, Ευρατόμ) αριθ. 883/2013 όσον αφορά τη συνεργασία με την Ευρωπαϊκή Εισαγγελία και την αποτελεσματικότητα των ερευνών της Ευρωπαϊκής Υπηρεσίας Καταπολέμησης της Απάτης (ΕΕ 2020, L 437, σ. 49) και, ειδικότερα, το άρθρο 3, παράγραφος 11, το άρθρο 4, παράγραφος 2, στοιχεία α' και β', το άρθρο 5, παράγραφος 1, το άρθρο 7, παράγραφος 3α, και το άρθρο 9α, παράγραφοι 1 έως 4, του κανονισμού 883/2013, όπως οι διατάξεις αυτές τροποποιήθηκαν ή εισήχθησαν το πρώτον·
               
            
                  —
               
               
                  να καταδικάσει το Ευρωπαϊκό Κοινοβούλιο στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν έναν λόγο ακυρώσεως ο οποίος αφορά παράβαση του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), της Ευρωπαϊκής Σύμβασης για την Προάσπιση των Δικαιωμάτων του Ανθρώπου, των αναγνωρισμένων από τη νομολογία γενικών αρχών, του πρωτοκόλλου περί των προνομίων και των ασυλιών των βουλευτών, του εσωτερικού κανονισμού του Ευρωπαϊκού Κοινοβουλίου και του καθεστώτος των βουλευτών.
      Οι προσφεύγοντες επικρίνουν την προσβαλλόμενη πράξη ισχυριζόμενοι ότι παρέχει στην Ευρωπαϊκή Υπηρεσία Καταπολέμησης της Απάτης (στο εξής: OLAF) τη δυνατότητα να αποκτά άμεση και χωρίς προειδοποίηση πρόσβαση σε όλες τις πληροφορίες καθώς και στα γραφεία των βουλευτών και των βοηθών τους, χωρίς να προηγείται έκδοση σχετικού εντάλματος από ανεξάρτητη αρχή, αντιθέτως προς ό,τι συμβαίνει σε κάθε δημοκρατικό κράτος.
      Οι προσφεύγοντες επικρίνουν επίσης την προσβαλλόμενη πράξη για τον λόγο ότι, κατά τους ίδιους, παρέχει στην OLAF τη δυνατότητα να αποκτά πρόσβαση σε συσκευές ιδιωτικής χρήσης και σε τραπεζικά δεδομένα και καταστάσεις κίνησης τραπεζικών λογαριασμών των βουλευτών και των βοηθών τους.
      Οι προσφεύγοντες θεωρούν ότι τέτοιου είδους έρευνες και διαδικασίες θα μπορούν να κινούνται από την OLAF βάσει απλών ανώνυμων καταγγελιών, φοβούνται δε ότι οι βουλευτές, ιδίως όταν θα ανήκουν στην κοινοβουλευτική αντιπολίτευση, θα υπόκεινται σε πιέσεις, εκβιασμούς και άλλους εκφοβισμούς, βάσει απλών ανώνυμων καταγγελιών, πράγμα που ενδέχεται να επηρεάσει την κοινοβουλευτική δραστηριότητά τους.
      Οι προσφεύγοντες υποστηρίζουν ακόμη ότι ο ελεγκτής της τήρησης των διαδικαστικών εγγυήσεων ουδόλως είναι ανεξάρτητο όργανο όπως είναι ο ανακριτής στην περίπτωση των αστυνομικών ερευνών, αφού ο ελεγκτής αυτός διορίζεται από την Επιτροπή, τα δε μέσα που τίθενται στη διάθεσή του εξαρτώνται, ως εκ τούτου, από την Επιτροπή. Οι προσφεύγοντες εκτιμούν ότι ένα τέτοιο σύστημα δεν παρέχει καμία εγγύηση αμεροληψίας έναντι των εκλεγμένων της αντιπολίτευσης οι οποίοι ενδέχεται να τεθούν υπό έρευνα από την OLAF.
      Οι προσφεύγοντες επικρίνουν ακόμη την προσβαλλόμενη πράξη για υπονόμευση των γενικών αρχών του δικαίου της Ένωσης που κατοχυρώνονται στα άρθρα 7 και 8 του Χάρτη, ισχυριζόμενοι ότι παρέχει στην OLAF τη δυνατότητα να αποκτά πρόσβαση σε πληροφορίες οι οποίες δεν την αφορούν και οι οποίες δεν αφορούν ούτε το Κοινοβούλιο ούτε κανένα άλλο θεσμικό όργανο της Ένωσης.
      Τέλος, οι προσφεύγοντες εκτιμούν ότι η προσβαλλόμενη πράξη υπονομεύει τις γενικές αρχές του δικαίου της Ένωσης που κατοχυρώνονται στα άρθρα 8 και 9 του πρωτοκόλλου περί των προνομίων και των ασυλιών των βουλευτών, για τον λόγο ότι ο προσβαλλόμενος κανονισμός παρέχει στην OLAF τη δυνατότητα να παραβιάζει την ασυλία των βουλευτών χωρίς τούτο να έχει προηγουμένως ζητηθεί από καμία δικαστική αρχή, πολλώ δε μάλλον χωρίς μια τέτοια αρχή να έχει πετύχει την άρση της κοινοβουλευτικής ασυλίας τους και χωρίς να πρόκειται για αυτόφωρη διαδικασία. Κατά τους προσφεύγοντες, ο προσβαλλόμενος κανονισμός παρέχει στην OLAF, και ως εκ τούτου στο Ευρωπαϊκό Κοινοβούλιο το οποίο μπορεί να υποβάλει σχετικό αίτημα στην τελευταία, τη δυνατότητα να παρακάμπτουν την κοινοβουλευτική ασυλία και το κοινοβουλευτικό απαραβίαστο προκειμένου να αποκτούν πρόσβαση σε στοιχεία στα οποία, διαφορετικά, δεν θα είχε πρόσβαση η OLAF.